SK Úradný vestník Európskej únie C 160/19

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 160/08

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„IRPINIA – COLLINE DELL’UFITA“

ES č.: IT-PDO-0005-0500-28.09.2005

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle Politiche Agricole e Forestali

Adresa:

Via XX Settembre n. 20 00187 ROMA ITALIA

Tel. +39 0646655104

Fax +39 0646655306

E-mail: saco7@politicheagricole.it

2. Skupina:

Názov: Consorzio di Produzione e Valorizzazione Olio Extra Vergine d’Irpinia »Irpinia — Colline dell’Ufita«

Adresa:

Vico Lapronia, 8 83031 Ariano Irpino (AV) ITALIA

Tel. +39 0825824955

Fax +39 0825824955

E-mail: info@coprovoli.com

Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.5 – Oleje a tuky – Extra panenský olivový olej

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Irpinia – Colline dell’Ufita“

4.2. Opis:

Extra panenský olivový olej „Irpinia – Colline dell’Ufita“ CHOP vykazuje v okamihu uvedenia na trh tieto fyzikálne, chemické a organoleptické vlastnosti:

Farba: od slamenožltej až po zelenú rôznych odtieňov;

Organoleptické vlastnosti: Deskriptor Priemer (1) Nedostatky 0 Ovocná chuť olív 3 – 6 Horká chuť 2 – 6 Pikantná chuť 2 – 6 Paradajková chuť 2 – 5

Chemicko-fyzikálne vlastnosti: Kyslosť (%): maximálne 0,5; Peroxidové číslo (mEq O2/kg): maximálne 10; Spektrometria UV K232: maximálne 2,2; Spektrometria UV K270: maximálne 0,2; Spektrometria Delta K: maximálne 0,01; Celkový obsah polyfenolov: minimálne 100 ppm.

4.3. Zemepisná oblasť:

Výrobná oblasť olivového oleja s chráneným označením pôvodu „Irpinia – Colline dell’Ufita“ zahŕňa správne oblasti týchto obcí v provincii Avellino región Campania: Ariano Irpino, Bonito, Carife, Casalbore, Castel Baronia, Castelfranci, Flumeri, Fontanarosa, Frigento, Gesualdo, Greci, Grottaminarda, Lapio, Luogosano, Melito Irpino, Mirabella Eclano, Montaguto, Montecalvo Irpino, Montefusco, Montemiletto, Paternopoli, Pietradefusi, San Nicola Baronia, San Sossio Baronia, Sant'Angelo all'Esca, Savignano Irpino, Scampitella, Sturno, Taurasi, Torella dei Lombardi, Torre le Nocelle, Trevico, Vallata, Vallesaccarda, Venticano, Villamaina, Villanova del Battista a Zungoli.

4.4. Dôkaz o pôvode:

Každú fázu výrobného procesu je potrebné monitorovať a výrobky vstupujúce do a vystupujúce z výrobného procesu musia byť v každej jeho fáze zdokumentované. Týmto spôsobom a zaznamenaním katastrálnych parciel, na ktorých sa pestujú olivy, názvov subjektov zaoberajúcich sa pestovaním a mletím olív, ako aj stáčaním olivového oleja do zoznamov, ktoré vedie kontrolný orgán, a oznámením vyrobeného množstva oleja kontrolnému orgánu sa zaručuje sledovateľnosť výrobku. Kontrolný orgán vykonáva kontroly všetkých fyzických a právnických osôb uvedených na zoznamoch, tak ako je stanovené v špecifikácii výrobku a príslušnom pláne kontrol.

4.5. Spôsob výroby:

Extra panenský olivový olej „Irpinia – Colline dell’Ufita“ CHOP sa získava z olív týchto odrôd: „Ravece“ (60 % alebo viac), „Ogliarola“, „Marinese“, „Olivella“, „Ruveia“, „Vigna della Corte“ (spolu alebo samostatne 40 % alebo menej) a prípadne „Leccino“ alebo „Frantoio“ (10 % alebo menej). V rámci hnojenia je povolené používanie organických a/alebo umelých hnojív. Pokiaľ ide o obrábanie pôdy, ornica sa orie mechanicky, čo zároveň slúži aj na boj proti burine. Podsev je povolený. Zavlažovanie sa bežne nepoužíva, ale počas obzvlášť suchých rokov sa môže použiť ako núdzové opatrenie. Pri nasadení pesticídov je potrebné postupovať v súlade s pravidlami integrovaného boja proti nežiaducim rastlinným alebo živočíšnym organizmom, ktoré vydal región Campania. Plody je možné zbierať buď manuálne alebo strojovo, za predpokladu, že olivy nebudú počas tohto procesu voľne ležať na zemi. Na zachytávanie olív je potrebné použiť siete alebo iné systémy. Olivy, ktoré samé od seba spadli na zem alebo do celoročne rozprestretých sietí, sa nesmú používať na výrobu oleja. Použitie chemických výrobkov, ktoré dokážu vyvolať alebo napomôcť padaniu plodov, je zakázané. Olivy sa musia prepravovať v latkových prepravkách alebo pevných latkových kontajneroch. Tašky z akéhokoľvek materiálu sa nesmú používať na prepravu alebo skladovanie olív. Výťažnosť olív nesmie prekročiť 60 kg na strom. Maximálna výťažnosť olivového oleja nesmie prekročiť 20 % hmotnosti olív. V mlyne musia byť olivy až do ich pomletia, ktoré sa musí zrealizovať do 48 hodín od zberu, skladované vo vzdušných priestoroch v pevných latkových kontajneroch. Pri výrobe oleja sa môžu používať len mechanické a fyzikálne postupy, ktoré čo možno najvernejšie zachovávajú pôvodné osobité vlastnosti plodov. Ďalšie lisovanie a použitie chemických alebo biochemických činidiel (enzýmov) pri extrakcii oleja sú zakázané. Počas tejto fázy je rovnako zakázané používať mastenec. Olej získaný extrakciou sa musí uschovávať v absolútne čistých kontajneroch z nerezovej ocele alebo terakotových nádržiach s glazúrou potravinárskej kvality, ktoré sa musia skladovať v hygienicky vyhovujúcich priestoroch. Extra panenský olivový olej „Irpinia Colline dell’Ufita“ sa pred uvedením na trh musí naplniť do nádob z tmavého skla, keramických nádob alebo nádob z glazovanej terakoty alebo plechových nádob s objemom maximálne 5 l, ktoré musia byť zapečatené a označené. Výrobok je taktiež možné baliť do jednoporciových vrecúšok z hliníkového laminátu alebo iných vhodných syntetických materiálov povolených zákonom s objemom 10 ml, na ktorých budú uvedené zákonom stanovené informácie spolu so sériovým číslom prideleným kontrolným orgánom. Olej sa môže vyrábať organickými metódami. S cieľom zaručiť pôvod výrobku a zabezpečiť, že výroba podlieha dozoru, a zabrániť preprave v nebalenom stave, čo by viedlo k oxidácii a negatívnemu vplyvu na kvalitu výrobku, ktorý by tým stratil svoje špecifické chemické a organoleptické vlastnosti, najmä typickú bylinkovú a paradajkovú vôňu, ktorá vzniká vďaka obsahu fenolových antioxidantov a aromatických látok, sa olivy musia pestovať a olej extrahovať a napĺňať do fliaš vo výrobnej oblasti uvedenej v bode 4.3. Zloženie oleja, ktoré je charakterizované značným obsahom mnohonásobne nenasýtených mastných kyselín, spôsobuje, že olej vplyvom vzdušného kyslíka, ktorému je vystavený počas prelievania, pumpovania, prepravy a vykladania – úkonov, ktoré sa vykonávajú častejšie, ak sa plnenie do fliaš vykonáva mimo výrobnej oblasti – ľahko stráca svoje organoleptické kvality a typické znaky.

4.6. Spojenie:

Extra panenský olivový olej „Irpinia Colline dell’Ufita“ CHOP za svoju typickú vôňu a chuť v podstatnej miere vďačí olivám odrody „Ravece“, ktoré pri pestovaní v oblasti uvedenej v bode 4.3. získavajú osobitné charakteristické vlastnosti, ktoré výrobku dodávajú jeho intenzívnu ovocnú chuť, v ktorej sa harmonicky miešajú horké a pikantné tóny, a nezameniteľnú bylinkovú vôňu so zreteľnými tónmi zelených rajčín a artičok. Charakteristické znaky príslušnej oblasti, ako napr. mikroklíma a pôda, prispievajú spolu s používaním osobitných metód pestovania a spracovania, ktoré sa po stáročia medzi pestovateľmi olív v oblasti Irpinia tradovali z generácie na generáciu, k výrobe jasne rozoznateľného extra panenského olivového oleja.

Priamy vplyv mierneho podnebia, v ktorom sa však zriedkavo vyskytujú aj chladné obdobia, a umiestnenie olivových hájov na vyvýšeninách sú hlavnými faktormi, ktoré viedli k tomu, že kultivar „Ravece“, sa v oblasti uchytil, keďže dokáže zniesť aj zimné a jarné mrazy a sneh. Olivovníky, ktoré sa v oblasti vyskytujú už od rímskych čias, sa pestujú na svahoch s asi 20 % sklonom, na viac či menej ílovitých, stredne úrodných pôdach chudobných na vodu. Základ pôdy tvoria na svahoch vápencové, slieňovité alebo ílovité substráty a na pláňach voľné aluviálne substráty. Zimy nie sú obzvlášť tuhé a letá nie sú príliš horúce, čo dodáva oblasti ako celku podnebie, v ktorom sa olivovníkom po stáročia obzvlášť darilo. Priemerný ročný úhrn zrážok predstavuje asi 700 mm a teploty len zriedka klesnú bod mrazu (len zriedkavo a na veľmi krátke obdobie klesá teplota na – 4 °C), pričom priemerná ročná teplota predstavuje 18 °C. Všetky tieto faktory spolu prispievajú k výrobe oleja, ktorého chemické a organoleptické charakteristické vlastnosti sa odlišujú od iných extra panenských olivových olejov, čím vytvárajú jeho jedinečný charakter. Mali by sa preto prijať opatrenia na jeho zhodnotenie a ochranu. Už v roku 1517 sa v rámci majetku patriaceho kapitule pri katedrále v Ariano uvádza „vinica s piatimi radmi, v ktorom sú dva olivovníky“. Ďalšie odkazy na pestovanie olivovníkov je možné nájsť v názve miesta blízko „Amando“, ktoré sa nazýva „fontana dell’oliveto“ (fontána v olivovom háji), a v odkazoch na „vinicu s niekoľkými olivovníkmi v Cerrito“, „háj so 14 olivovníkmi v Strabelle“, „háj s olivovníkmi v Cupe d’Ariano“ a „háj s olivovníkmi na pláni“. Pestovanie olív v tejto oblasti zaznamenalo značný rozmach v 19. stor.: Ako uvádza Nicola Flammia vo svojom diele Storia della Città di Ariano (Dejiny mesta Ariano) z roku 1893: „v prevádzke je 29 mlynov na mletie olív, niektoré v meste a iné za jeho hranicami“. Rovnaký autor tiež uvádza, že „najlepšie olivové háje je možné nájsť v S. Liberatore, Ottaggio, Cerreto a Viaggiano“, v nadmorskej výške 400 až 600 m. K ročnej produkcii uvádza tieto informácie: „olej, krčahy, celkovo 50 000 tomoli, krčah obsahuje 2 265 gramov oleja“, liter stojí 1,30 lír, krčah stojí 3,00 lír. Označenie „Ravece“ sa používalo už v roku 1517 v spise „Platea Urbis et foranea“, ktorého autorom je biskup Diomede Carafa. Uvádza sa v ňom, že kaplnka sv. Mikuláša vo farnosti kostola sv. Matúša „pestovala odrodu ravece v Sala“. Názov sa opäť spomína pri príležitosti návštevy biskupa Donato de Laurentiis v roku 1580 (Visita Pastorale), keď sa spomína tá istá kaplnka na tom istom mieste, ktorá má „háj s olivami odrody ravece“.

4.7. Kontrolný orgán:

Názov: IS.ME.CERT.

Adresa:

Via G. Porzio — Centro direzionale Isola G/1, Scala C, 13o piano, int. 98 80143 — Napoli ITALIA

Tel. +39 0817879789

Fax +39 0816040176

E-mail: info@ismecert.it

4.8. Označenie:

Názov s chráneným označeným pôvodu „Irpinia Colline dell’Ufita“ sa musí na etiketách objavovať napísaný jasno čitateľným a nezmazateľným písmom, ktorého farba silno kontrastuje s farbou etikety ako takej, pričom názov bude jasné odlíšiteľný od ostatných informácií uvedených na etikete. Etiketa musí taktiež obsahovať nižšie popísané logo a CHOP logo Spoločenstva. Logo extra panenského olivového oleja tvorí kvet pozostávajúci z 13 lupeňov – pochádzajúci z dekorácie na ručne maľovanej keramickej váze z oblasti Ariano – v žltej, oranžovej, tmavočervenej a hnedej farbe, ktorý tvorí kruhovú korunu nápisu „Irpinia Colline dell’Ufita“. Tento nápis je napísaný v tvare kružnice bielym písmom na tmavohnedom pozadí (font: post-medieval – medium). Uprostred kompozície sa nachádza biely kruh s úzkym oranžovým ohraničením, ktorý obsahuje slová „OLIO EXTRAVERGINE DI OLIVA D.O.P.“ [EXTRA PANENSKÝ OLIVOVÝ OLEJ, CHOP] v tvare kružnice napísané čiernym písmom (font: rotis semisans – extra bold). Uprostred je čiernym písmom a starobylým karolínsko-benevetským písmom napísané slovo „RAVECE“. Pod bielym kruhom a presahujúc cez spodný okraj kvetu sa nachádza obrys Talianska, na ktorom je hnedým bodom označená oblasť Ufita. Je povolené uvádzať odkaz na organickú výrobu oleja.

(1) CVR % maximálne 20